b'\n_START_ARTICLE_\nVladavina\n_START_PARAGRAPH_\nVladav\xc3\xadna je tisti del dru\xc5\xbebene dejavnosti, ki upravlja dr\xc5\xbeavo ali skupnost (dru\xc5\xbebeno ureditev). \xc5\xbde od antike ta pojem povzema predvsem izvr\xc5\xa1ilno oblast, le redko \xc5\xa1e del dr\xc5\xbeavne uprave, saj je uveljavljena razdelitev vej oblasti, a zgodovina pozna veliko odstopanj od teh teoreti\xc4\x8dnih predvidevanj. Filozofija, ki je predvidevala porazdelitev oblasti je nenazadnje nastala zaradi koncentracije oblasti v eni osebi ali eni dr\xc5\xbeavni funkciji. Veda, ki preu\xc4\x8duje vladavine, je arhontologija._NEWLINE_Funkcije vlade so pobiranje davkov, ureditev prora\xc4\x8duna, izvajanje in oblikovanje politik, imenovanje mirovnih, oro\xc5\xbenih in re\xc5\xa1evalnih sil in njihovo financiranje in usposabljanje, urejanje odnosov zunaj dr\xc5\xbeave ali skupnosti, dejavnosti za oskrbo prebivalstva. Te funkcije se izvajajo glede na dr\xc5\xbeavno ureditev (ustava), nacionalne tradicije in razmi\xc5\xa1ljanja prebivalcev skupnosti in dr\xc5\xbeavljanov glede tega kaj je dr\xc5\xbeava in kdo in na kak\xc5\xa1en na\xc4\x8din jo upravlja. Pomemben dejavnik pri stabilnosti in trdnosti vlade so sami dejavniki, ki usmerjajo politi\xc4\x8dno delovanje in omogo\xc4\x8dajo ali onemogo\xc4\x8dajo dr\xc5\xbeavne reforme. Prav tako pomemben dejavnik pa je tudi sporazum z mnogimi strokovnimi, interesnimi in gospodarskimi zdru\xc5\xbeenji, ki sestavljajo civilno dru\xc5\xbebo. S prenehanjem fevdalne ureditve je imetje zemlje postalo manj pomemben dejavnik pri gospodovanju. Z uvedbo prostega tr\xc5\xbei\xc5\xa1\xc4\x8da pa vedno manj nosi politi\xc4\x8dno te\xc5\xbeo nacionalna pripadnost._NEWLINE_Vlada je podrejena razli\xc4\x8dnim teoreti\xc4\x8dnim podlagam, na katerih je postavljena dr\xc5\xbeava/skupnost. \xc4\x8ce dr\xc5\xbeavi vladajo sposobni (meritokracija), plemeniti (aristokracija), uradniki (birokracija) ali kateri drugi del prebivalstva, kateremu se \xc5\xa1e posebej zaupa, je izhodi\xc5\xa1\xc4\x8de lahko tako pravno ali politi\xc4\x8dno dolo\xc4\x8deno. Tako lahko odlo\xc4\x8devalci (volivci, delegati, svetniki) ali zakonodajalci izbirajo med vladajo\xc4\x8dimi najbolj sposobne ali pa dolo\xc4\x8dajo samo vsebino dr\xc5\xbeave kot skup\xc5\xa1\xc4\x8dina.\n_START_SECTION_\nGlede na mo\xc4\x8d odlo\xc4\x8devalcev\n_START_PARAGRAPH_\nAristokracija - Vladajo pripadniki ve\xc4\x8d plemenitih rodov_NEWLINE_Genijokracija - Vladavina, kjer vladajo\xc4\x8di mora izkazati kreativnost, inovacijo, inteligenco in modrost za vlado_NEWLINE_Kratokracija - Vlada, kdor poseduje mo\xc4\x8d_NEWLINE_Meritokracija - Vlada zaslu\xc5\xbenih, zmo\xc5\xbenih in sposobnih_NEWLINE_Timokracija - Vladavina \xc4\x8dastnih dr\xc5\xbeavljanov in lastnikov zemlje_NEWLINE_Tehnokracija - Vlada profesionalcev, in\xc5\xbeenirjev, tehni\xc4\x8dno spretnih in ve\xc5\xa1\xc4\x8dih obrtnikov\n_START_SECTION_\nGlede na mo\xc4\x8d avtokratov\n_START_PARAGRAPH_\nAvtokracija - vladavina ene osebe, ki ni podrejena tako zunanjim pravnim omejitvam kot obi\xc4\x8dajnim mehanizmom nadzora dr\xc5\xbeave s strani prebivalstva (z izjemo gro\xc5\xbeenj). Avtokratu prebivalstvo stre\xc5\xbee._NEWLINE_Despotizem - Organ vlada dr\xc5\xbeavi s popolno absolutno mo\xc4\x8djo in ga ni mo\xc4\x8d umakniti z oblasti, dr\xc5\xbeavljani so v njegovi lasti_NEWLINE_Diktatura - Posameznik ima popolno oblast nad dr\xc5\xbeavo ali skupnostjo. Lahko prevzame oblast na legitimen na\xc4\x8din, a nadaljnje spremembe onemogo\xc4\x8dajo, da bi kdo drug na demokrati\xc4\x8den na\xc4\x8din pri\xc5\xa1el na oblast. Voja\xc5\xa1ka diktatura pomeni predvsem uporabo vojske pri uveljavljanju oblasti._NEWLINE_Fa\xc5\xa1izem - Vladavina, kjer vlada dr\xc5\xbeavi stranka in njen vodja. Opira se na zavezo narodni ali nacionalni skupnosti in povezovanju njenih \xc4\x8dlanov v skupnost. Opira se s sklicevanjem na raso in narodnost na volilno bazo, posameznika in njegove pravice pa lahko nastradajo ob ostrem prestrukturiranju ekonomske in socialne ureditve in sistemati\xc4\x8dnem onemogo\xc4\x8danju opozicije.\n_START_SECTION_\nGlede na izvor mo\xc4\x8di\n_START_PARAGRAPH_\nBankokracija - vladajo\xc4\x8di so pod vplivom finan\xc4\x8dnih ustanov_NEWLINE_Korporatokracija - vladajo\xc4\x8di so pod vplivom korporacij_NEWLINE_Nepotokracija - vladajo ne\xc4\x8daki, sorodniki, rodbine_NEWLINE_Kakistokracija - vladajo najslab\xc5\xa1i in najmanj primerni_NEWLINE_Kleptokracija - vladajo tatovi ali pomagajo pri kaznivih dejanjih_NEWLINE_Ohlokracija - vladajo mno\xc5\xbeice, ulica, pritiski ve\xc4\x8dine, brezimnih, vlada ihta nad razumom\n_START_SECTION_\nGlede na monarhi\xc4\x8dne elemente\n_START_PARAGRAPH_\nMonarhija - sistem vladavine, kjer vlogo predstavnika dr\xc5\xbeave prevzame posameznik, monarh, ki mo\xc4\x8d preda dedi\xc4\x8du._NEWLINE_Absolutna monarhija - monarh je tako predsedujo\xc4\x8di dr\xc5\xbeavi kot tudi predseduje izvr\xc5\xa1ilni oblasti dr\xc5\xbeave (Kraljestvo Savdske Arabije)_NEWLINE_Ustavna monarhija - sistem monarhije, kjer vodi dr\xc5\xbeavo monarh, a ga omejuje ustavna ureditev, ki dolo\xc4\x8da oziroma omejuje monarha_NEWLINE_Diarhija - vlada dveh vladarjev, ki obenem izvr\xc5\xa1ujeta oblast nad dr\xc5\xbeavo. Ureditev zahteva usklajevanje in gre za eno najstarej\xc5\xa1ih oblik monarhi\xc4\x8dne vladavine._NEWLINE_Voljena monarhija - Monarha se po smrti voli med kandidati, pri tem se pri vladavini razli\xc4\x8dno te\xc5\xbeo daje izku\xc5\xa1njam, starosti in kvalifikacijam_NEWLINE_Emirat - ali sultanat, najvi\xc5\xa1ja oblast je v rokah emirja, absolutnega vladarja, ki pa ima pri tem lahko tudi ustavne omejitve_NEWLINE_Federalna monarhija - federacija dr\xc5\xbeav z razli\xc4\x8dnimi ureditvami in ustavami postavijo za vodjo, predstavnika federacije dr\xc5\xbeav v eni osebi, monarha, pri \xc4\x8demer dr\xc5\xbeave lahko ohranijo povsem nemonarhisti\xc4\x8dno ureditev ali imajo ob tem svojega monarha.\n_START_SECTION_\nGlede na demokrati\xc4\x8dne elemente\n_START_PARAGRAPH_\nDemokracija - vlada imenovana od ve\xc4\x8dine volilnega telesa, pri \xc4\x8demer je volilna pravica porazdeljena ne glede na spol, premo\xc5\xbeenje ali poreklo._NEWLINE_Demakracija - odbori in odlo\xc4\x8devalni zbori po naklju\xc4\x8dju izbranih ljudi med prebivalstvom, ki so pozvani, da odlo\xc4\x8dajo o dolo\xc4\x8denih vpra\xc5\xa1anjih. Gre za idejo, kako se ogibati posebnim interesnim skupinam pri odlo\xc4\x8danju_NEWLINE_Neposredna demokracija - Vladavina, kjer se prebivalstvo odlo\xc4\x8da z voljenjem in tako vpliva ali dolo\xc4\x8da tudi zakonodajo ali politiko dr\xc5\xbeave._NEWLINE_Liberalna demokracija - Vladavina, kjer po volitvah politi\xc4\x8dnih strank in oblikovanem predstavni\xc5\xa1kem telesu, odlo\xc4\x8da o nadaljnji zakonodaji vlada po usklajevanju interesov tako politi\xc4\x8dnih skupin kot politi\xc4\x8dnih obljub svojemu volilnemu telesu pod gro\xc5\xbenjo politi\xc4\x8dne odgovornosti_NEWLINE_Predstavni\xc5\xa1ka demokracija - vse pomembne odlo\xc4\x8ditve sprejemajo voljeni predstavniki prebivalstva v imenu prebivalstva_NEWLINE_Socialna demokracija - skrb za uveljavitev kapitalisti\xc4\x8dnih te\xc5\xbeenj bo pomagalo pri vi\xc5\xa1jem standardu vseh dr\xc5\xbeavljanov_NEWLINE_Totalitarna demokracija - volivci razen volitev nimajo nobenega vpliva na delovanje dr\xc5\xbeave\n_START_SECTION_\nGlede na oligarhi\xc4\x8dne elemente\n_START_PARAGRAPH_\nOligarhija - vladavina male skupine posameznikov, ki izkazujejo podobne interese in pomembne povezave_NEWLINE_Kritarhija - vladavina sodnikov, policistov in varuhov predpisov_NEWLINE_Mre\xc5\xbeokracija - vladavina omre\xc5\xbeij mo\xc4\x8di_NEWLINE_Plutokracija - vladavina premo\xc5\xbenih_NEWLINE_Stratokracija - vladavina vojske, ki je tesno povezana z dr\xc5\xbeavno upravo_NEWLINE_Teokracija - vladavina verske ustanove, kjer vladajo dr\xc5\xbeavljani, ki so voditelji verske skupnosti. Primer je Vatikan, Tibetanska vlada in nekatere dr\xc5\xbeave islama_NEWLINE_Ergatokracija - vladavina predstavnikov delavskega razreda oziroma njihovih predstavnikov kot voditeljev re\xc5\xbeima\n_START_SECTION_\nGlede na ve\xc4\x8djo mednarodnopravno ureditev\n_START_PARAGRAPH_\nVladavine se razdeljujejo tudi glede na suverenost same vladavine, nadrejenost drugim sistemom, obstojem morebitne \xc5\xa1ir\xc5\xa1e federacije ali konfederacije, pa tudi glede samega statusa dr\xc5\xbeave, ki je lahko tako mednarodno nepriznana ali le deloma priznana, lahko ima dvoje obstoje\xc4\x8dih vlad oziroma vlado v izgonu, posebna obmo\xc4\x8dja imajo lahko tudi izrazito nenavadne ureditve, ki so dolo\xc4\x8dene z mirovnimi pogodbami, mejnimi spori, ti. nevtralnimi zonami. Vlada je lahko delno delegirana od zunaj, vladavina je lahko mo\xc4\x8dno odvisna od svojega statusa kolonije ali podrejena posebnim mirovnim silam._NEWLINE_Porazdelitve med dr\xc5\xbeavami so v velikih primerih le se\xc5\xa1tevek zgodovinskih, gospodarskih in socialno-ekonomskih dejavnikov. Vladavina potrebuje teorijo predvsem kot re\xc5\xa1evanje na\xc4\x8delnih te\xc5\xbeav pri ohranjanju oblasti, ohranjanju izobilja med prebivalstvom in zmanj\xc5\xa1anje du\xc5\xa1evnih bolezni med prebivalstvom med kriznimi obdobji._NEWLINE_Teorija preu\xc4\x8duje in tudi ugotavlja dru\xc5\xbebeno ureditev. Tako recimo v Evropski uniji poznamo republike z liberalno demokracijo in nekaj ustavnih monarhij._NEWLINE_Z antike je pomembno razlagal o vladavini Platon v delu Dr\xc5\xbeava. Ena prvih novodobnih preu\xc4\x8devanj vladavine je izvedel Niccolo Machiavelli v delu Vladar, ko je \xc5\xbee podro\xc4\x8dje Italije bilo polno izredno raznolikih vladavin.'